Museo Mundial: nyitott ablakkal a világra

Program a millenniumi fejlesztési célok jegyében

A Baptista Szeretetszolgálat nemzetközi területen végzett munkájának fontos része a globális összefüggések bemutatása, az egész világot érintő problémák megismertetése. A segélyszervezetet németországi partnere azzal a kérdéssel kereste meg 2010-ben, részt venne-e egy olyan, globális tanulási témákkal foglalkozó nemzetközi programban, amelyre még nem volt példa: civil szervezetek és múzeumok együttesen dolgoznának ki ismeretterjesztő anyagokat, kifejezetten a múzeumlátogató közönség számára. Az ötletet az adta, hogy az európai partnerországokban – Németországban, Portugáliában, Csehországban –, ahogy hazánkban is, számtalan témát feldolgozó múzeum működik, s kiállításaik a legszélesebb korú közönséget célozzák meg. Magyarország múzeumi nagyhatalom. Múzeumaink közül nem egy büszkélkedhet több százezres látogatottsággal, köszönhetően az izgalmas tárlatoknak és nemzetközi összefogásnak, és ez ígéretes alapot jelentett a közös munka megkezdéséhez.
Az ENSZ 189 tagállama 2000-ben elkötelezte magát amellett, hogy 2015-ig olyan, a világ minden országát érintő problémákat old meg, mint például a súlyos szegénység enyhítése, a környezeti fenntarthatóság biztosítása, a gyermekhalandóság csökkentése, a nemek közötti egyenlőség előmozdítása, a nők felemelkedésének segítése. A sikeres közös pályázás után a Museo Mundial elnevezésű program keretében már meglévő kiállítási anyagok tárlatát egészítik ki a résztvevők a globális célkitűzéseket és a millenniumi fejlesztési célokat bemutató interaktív kiállítási anyagokkal.
A Museo Mundial program három éve alatt az Európai Unió társfinanszírozásával a Baptista Szeretetszolgálat összesen 40 egyedülálló múzeumi installációt készít el és mutat be a partnerek, a Budapesti Történeti Múzeum és a Vasúttörténeti Park segítségével: a projekt 2016-ban zárul.

Idén májusban egy sikeres rendezvénysorozattal adták át és mutatták be az eddig megvalósított kiállítási anyagot, amely folyamatosan látogatható. A szervezők a jövőben képzésben részesítik a teremőröket annak érdekében, hogy a látogatókat érdemben tudják tájékoztatni a program céljairól, a kiállított anyagról. A tervek szerint újabb kerekasztal-beszélgetéseket is rendeznek.